Gedagte vir die dag: Die Seun van die AllerhoogsteFoto: christianheadlines.com “Moenie bang wees nie, Maria,” het die engel gesê, “want God het besluit om jou te seën! Jy sal swanger word en ’n seun hê en jy moet Hom Jesus noem. Hy sal baie groot wees en die Seun van die Allerhoogste genoem word. En die Here God sal Hom die troon van sy voorvader Dawid gee.” (Lukas 1:30-32) “Jy sal swanger word en ’n seun in die wêreld bring” – ŉ aankondiging van aardskuddende betekenis. Om maar net by die eenvoudige huisie in Nasaret te begin: ŉ jongmeisie hoor sy gaan swanger word sonder die tussenkoms van ŉ man. Wie op aarde sou haar glo? En om dan te hoor dat hierdie skande as ŉ genade van God beskou moet word? Maar die mees verstommende nuus is dat die kind “die Seun van die Allerhoogste” genoem sal word, en dat Hy ŉ koning sal word. Maria se kop het vir seker geduisel. Wat gaan tog nou aan? Van God se kant was die prentjie veel groter as die huisie in Nasaret of selfs as die jong dogter, Maria. God is besig om iets te doen wat die wêreld sou verander. God het besluit om in die Persoon van dié Jesus van Nasaret mens te word en Homself as offer vir ŉ verloregaande mensdom aan te bied. In die hemel word op die geboorte-uur van ŉ nuwe mensheid besluit.